CELEX: 32019D0668
Language: el
Date: 2019-04-15 00:00:00
Title: Απόφαση (ΕΕ) 2019/668 του Συμβουλίου, της 15ης Απριλίου 2019, σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ένατη συνεδρίαση της διάσκεψης των μερών αναφορικά με την ένταξη ορισμένων χημικών προϊόντων στο παράρτημα III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο

29.4.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 113/4
               
            
         ΑΠΟΦΑΣΗ (ΕΕ) 2019/668 ΤΟΥ ΣΥΜΒΟΥΛΙΟΥ
         της 15ης Απριλίου 2019
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στην ένατη συνεδρίαση της διάσκεψης των μερών αναφορικά με την ένταξη ορισμένων χημικών προϊόντων στο παράρτημα III της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, το άρθρο 207 παράγραφος 3 και άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («σύμβαση») τέθηκε σε ισχύ στις 24 Φεβρουαρίου 2004 και συνήφθη από την Ένωση με την απόφαση 2006/730/ΕΚ του Συμβουλίου (1).
                  
               
                     (2)
                  
                  
                     Με τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου (2) η σύμβαση εφαρμόστηκε στην Ένωση.
                  
               
                     (3)
                  
                  
                     Σύμφωνα με το άρθρο 7 της σύμβασης, η διάσκεψη των μερών μπορεί να εντάσσει χημικά προϊόντα στο παράρτημα III της σύμβασης, μετά από σύσταση της επιτροπής ανασκόπησης χημικών ουσιών.
                  
               
                     (4)
                  
                  
                     Για να διασφαλιστεί ότι τα μέρη εισαγωγής επωφελούνται από την προστασία που παρέχει η σύμβαση και δεδομένου ότι πληρούνται όλα τα σχετικά κριτήρια με βάση τη σύμβαση, είναι αναγκαίο και πρόσφορο να υποστηριχθεί η σύσταση της επιτροπής ανασκόπησης χημικών προϊόντων όσον αφορά την ένταξη, στο παράρτημα III της σύμβασης, του acetochlor (ακετοχλώριο), του carbosulfan (καρβοσουλφάνη), του χρυσοτιλικού αμιάντου, του fenthion (φενθείο) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), του εξαβρωμοκυκλοδωδεκανίου, του phorate (φοράτη) και των υγρών σκευασμάτων (γαλακτωματοποιήσιμων και διαλυτών συμπυκνωμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l. Εξάλλου, τα εν λόγω χημικά προϊόντα ήδη έχουν απαγορευτεί ή υπαχθεί σε αυστηρούς περιορισμούς στην Ένωση και, συνεπώς, υπόκεινται σε απαιτήσεις όσον αφορά τις εξαγωγές δυνάμει του κανονισμού (ΕΕ) αριθ. 649/2012 οι οποίες υπερβαίνουν εκείνες της σύμβασης.
                  
               
                     (5)
                  
                  
                     Κατά την ένατη συνεδρίασή της, η διάσκεψη των μερών αναμένεται να αποφασίσει εάν θα εντάξει τα εν λόγω χημικά προϊόντα στον κατάλογο του παραρτήματος III της σύμβασης.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην ένατη συνεδρίαση της διάσκεψης των μερών σχετικά με την ένταξη ορισμένων χημικών προϊόντων στο παράρτημα III της σύμβασης καθώς η εν λόγω ένταξη θα είναι δεσμευτική για την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην ένατη συνεδρίαση της διάσκεψης των μερών της σύμβασης του Ρότερνταμ για τη συναίνεση μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (η «σύμβαση») είναι υπέρ της ένταξης στο παράρτημα III της σύμβασης: του acetochlor (ακετοχλώριο), του carbosulfan (καρβοσουλφάνη), του χρυσοτιλικού αμιάντου, του fenthion (φενθείο) (σκευασμάτων εξαιρετικά χαμηλού όγκου με συγκέντρωση δραστικού συστατικού ίση ή μεγαλύτερη από 640 g/l), του εξαβρωμοκυκλοδωδεκανίου, του phorate (φοράτη) και των υγρών σκευασμάτων (γαλακτωματοποιήσιμων και διαλυτών συμπυκνωμάτων) που περιέχουν paraquat dichloride (διχλωριούχο παρακουάτ) σε συγκέντρωση ίση ή μεγαλύτερη από 276 g/l, που ισοδυναμεί με συγκέντρωση ιόντων paraquat ίση ή μεγαλύτερη από 200 g/l.
         
         
            Άρθρο 2
            Οι εκπρόσωποι της Ένωσης μπορούν να συμφωνήσουν ήσσονος σημασίας αλλαγές της θέσης που αναφέρεται στο άρθρο 1 υπό το πρίσμα των εξελίξεων στην ένατη συνεδρίαση της διάσκεψης των μερών, στο πλαίσιο διαβούλευσης με τα κράτη μέλη, κατά τις επιτόπιες συνεδριάσεις συντονισμού, χωρίς περαιτέρω απόφαση του Συμβουλίου.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 15 Απριλίου 2019.
            
               
                  Για το Συμβούλιο
               
               
                  Ο Πρόεδρος
               
               P. DAEA
            
         
         
            (1)  Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο (ΕΕ L 299 της 28.10.2006, σ. 23).
         
            (2)  Κανονισμός (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (ΕΕ L 201 της 27.7.2012, σ. 60).